Trine Bramsen (S), 2014-01-30:
Tak for det.
Regeringen har for alvor taget kampen op mod de rockere og bander, der skaber utryghed i vores samfund, og derfor lancerede vi allerede i efteråret en ny rocker- og bandepakke, der har det helt klare formål at få bugt med de skadelige grupperinger.
Strafskærpelser er et centralt redskab til at få de utryghedsskabende rockere og bandemedlemmer væk fra gaderne, men straf kan aldrig stå alene.
Det er afgørende, at vi sætter massivt ind med en forebyggende indsats, så færre ender i de kriminelle grupperinger, og det er helt centralt, at exitstrategien styrkes, så flere forlader miljøerne.
Med B 37 fremfører forslagsstillerne syv tiltag, som de mener vil sikre en mere effektiv indsats over for rockerne og banderne.
Tiltagene har udelukkende karakter af overbudspolitik, hvor man kan få den opfattelse, at det alene er tilvejebragt for retorisk at kunne trumfe de initiativer, som er indeholdt i regeringens rocker- og bandepakke.
Vi Socialdemokrater mener ikke, at rockere og bander skal have lov til at husere i vores samfund, men vi mener heller ikke, at vi skal ødelægge grundpillen i vores retssamfund, opdelingen mellem den lovgivende og den dømmende magt, og det vil være tilfældet med vedtagelsen af en del af dette forslag, hvor der skal indføres »skal«-bestemmelser i forhold til strafudmøntning.
Det skal ikke længere være op til dommerne at afgøre, hvornår en konflikt er defineret som en rocker- og bandekonflikt af en sådan karakter, at der skal gælde dobbelt straf.
Det samme gælder med prøveløsladelse, hvor forslagsstillerne fratager myndighederne muligheden for at vurdere den enkelte indsattes sag og situation.
Lad mig slå fast, at vi er fuldstændig enige i, at straffen skal skærpes over for rocker- og bandemedlemmer, og derfor lægger vi netop op til massive stramninger i regeringens rocker- og bandepakke.
Men vi vil ikke være med til at detailstyre vores dommere og fratage dem retten til at vurdere en sag og på den baggrund dømme.
Vores retter skal prioritere de mest presserende sager først, men Folketinget skal ikke beslutte, om det er tirsdag eller torsdag, det må være retterne, der er bedst til at prioritere deres arbejde.
Vi er helt på linje med forslagsstillerne, når det gælder om at undgå rockere og rockerborge i villakvarterer, og netop derfor har vi, ligesom den tidligere regering gjorde, gransket alle muligheder for at fjerne de utryghedsskabende klubber.
Det er ikke muligt at forbyde de her klubber, og derfor er vi fremkommet med en vejledning, så kommunerne bliver langt mere effektive og dygtigere til at bekæmpe rockerborgene, så de ikke ligger og generer ganske almindelige boligejere i villakvartererne.
I stedet for at overbyde hinanden her i Folketingssalen med hård retorik mener vi Socialdemokrater, at det afgørende er at finde løsninger, der virker, løsninger, der stopper rekruttering til rocker- og bandemiljøet, får dem væk fra gaderne, ind bag tremmer og ikke mindst får flere ud af miljøet.
Lad os samarbejde om at få rockerne og banderne væk i stedet for at overgå hinanden med det hårdeste sprog og de mest symbolske forslag.
Må jeg også sige, at jeg desuden mangler en finansiering af det her forslag.
Regeringen har i sit rocker- og bandeudspil finansieret forslagene med 50 mio. kr. årligt, her er der slet ikke angivet nogen som helst form for finansiering.
Det koster at sende folk bag tremmer, det koster at skærpe straffene, så jeg vil egentlig godt vide, hvor de penge skal komme fra.
På baggrund af de fremsatte overvejelser om forslaget skal jeg meddele, at hverken Socialdemokraterne, SF, Radikale eller Enhedslisten kan støtte dette forslag.